Tyristrand

Tyristrand er et tettsted og et tidligere stoppested langs Randsfjordbanen i Ringerike kommune i Buskerud. Tettstedet har  innbyggere per 1. januar , og ligger mellom Holleia og vestbredden av Tyrifjorden. Tyristrand har tidligere også blitt kalt Skjærdalen og Vestre Hole. Kirkesognet var egen herredskommune mellom 1916 og 1964, hvor tettstedet var administrasjonssenteret, inntil kommunen ble innlemmet i den nye storkommunen Ringerike.

Historie
miniatyr|venstre|Tyristrand kirke i sentrum av Tyristrand, reist i 1856–1857 og utrustet med ei altertavle malt av Adolph Tidemand i 1875.
Fra 1837 ble bygda en del av Hole formannskapsdistrikt, som siden Tyristrand kirke ble reist i 1857 besto av Hole kirkesogn og Tyristrand kirkesogn. Bygda ble derfor også kalt Vestre Hole i en tid.

Da Randsfjordbanen ble bygget fikk bygda egen stasjon, med navnet Tyristrand stasjon etter sin beliggenhet i det området som faktisk ble kalt Tyristranden på den tiden. Jernbanestrekningen fra Drammen til Tyristrand stasjon ble åpnet den 25. november 1867, mens strekningen mellom Tyristrand og Hønefoss stasjon åpnet den 13. oktober 1868. Over Skjærdalselva ble det opprinnelig bygget ei trebru, men denne ble erstattet av ei praktfull steinbru i 1923. Tyristrand stasjonen er nå nedlagt. Skjærdalen postaabneri ble opprettet den 15. juni 1869, men 1. juli 1918 byttet det navn til Tyristrand poståpneri. Det holdt opprinnelig til i stasjonsbygningen, og stasjonsmesteren var poståpner. Siden ble det flyttet opp til dagens sentrum, men også poståpneriet er nå nedlagt.

Den 1. juli 1916 ble imidlertid Skjærdalen, som bygdesentrumet ble kalt før 1916, med Nakkerud skilt ut fra Hole som egen kommune, under navnet Tyristrand. Siden har dette navnet også heftet ved bygdesentrumet. Kommunen grenset i sør til Modum og i nord til Strandefjerdingen i Norderhov.

Fra 1. januar 1964 ble Tyristrand kommune slått sammen med bykommunen Hønefoss og de tidligere herredskommunene Hole, Norderhov og Ådal, samt en mindre del av Flå, til den nye storkommunen Ringerike. Tyristrand hadde ved sammenslåingen  innbyggere. Tidligere Tyristrand kommune utgjorde da et areal på ca. 108 km², hvorav ca. 64,21 km² var produktiv skog, 17,83 km² ferskvann, og 9,27 km² jordbruksarealer. Kommunens siste ordfører var Jonas Tangen (1946–1963).

Stedet
miniatyr|Skjærdalens Brug har vært en betydelig arbeidsplass for Tyristrand.
Byen Hønefoss er et naturlig handelssentrum for befolkningen i bygda og ligger cirka 13 km nord for Tyristrand sentrum. Både riksvei 350 og Randsfjordbanen passerer gjennom bygda. I dag finnes det både matbutikk (Coop Extra) og bensinstasjon (YX) der, samt Ringerike fengsel, et av Norges største og sikreste fengsler, Ringerikes største kombinerte barne- og ungdomsskole, barnehage, idrettshall, fotballbaner, håndballbaner, Tyristrand kirke, bilverksted, en mindre papirfabrikk, møbelindustri og noen andre små bedrifter, samt en god del jordbrukseiendommer med mer. Tyristubben (stiftet som Tyristrand Skiklub den 28. februar 1892) er navnet på den lokale idrettsforeningen.

Skjærdalselva, som tidligere ble kalt Skjerva (i betydningen liten) og har vært sentral for industrien i bygda, munner ut i Tyrifjorden ved gården Skjærdalen, som opprinnelig ga navn til bygda og senere til Skjærdalens Brug. Bruket oppsto ved Skjærdalselvas nedre løp midt på 1600-tallet. Det var opprinnelig mølle- og sagbruksvirksomhet der, men i 1881 ble det også etablert et tresliperi der. Det brant ned i 1906, men ble gjenoppbygget året etter. Samtidig med gjenoppbyggingen ble det også etablert en papirfabrikk der. Det ble gjort om til aksjeselskap i 1911 og gikk konkurs i 1914, men bedriften ble reorganisert og kunne fortsette driften. I 1975 hadde bedriften en arbeidsstokk på cirka 200 og en produksjon på omkring {{formatnum:13000–14000 tonn}} papir, med en omsetning på cirka 66 millioner NOK. Trolig er det bare Ringerikes Nikkelverk (1849–1920) som har hatt flere samtidig sysselsatte i bygda.

 Se også 
 Liste over ordførere i Tyristrand
 Nakkerud
 Tyristrand kirke
 Ringerike fengsel
 Ringerikes Nikkelverk
 Skjærdalsvassdraget

 Referanser 

Eksterne lenker



Kategori:Holleia
Kategori:Tidligere kommuner i Buskerud
Kategori:Norske kommuner etablert i 1916
Kategori:Kommuner opphørt i 1964
Kategori:Tettsteder i Ringerike